
ПРОЕКТ

ЕТИЧЕН КОДЕКС
НА ОБЩИНСКИТЕ СЪВЕТНИЦИ ОТ ОБЩИНСКИ СЪВЕТ ЛЕТНИЦА

Общинските съветници в Общински съвет - Летница, водени от принципите на демократичното управление, зачитането на законността, прозрачността, отчетността и отговорността пред гражданите на Община Летница, приемат настоящия Етичен кодекс като израз на своя ангажимент към добросъвестно, честно и достойно изпълнение на възложените им функции.
Като съзнават, че местното самоуправление е основата на демокрацията в Република България и че общинският съвет е орган на местно самоуправление, който изразява волята на гражданите и осъществява управление в интерес на местната общност, общинските съветници се задължават да спазват установените с настоящия Етичен кодекс морални норми и стандарти на поведение, които гарантират почтеност, откритост, отчетност и загриженост за обществения интерес.

ГЛАВА ПЪРВА:
ОБЩИ ПОЛОЖЕНИЯ.

Предмет.

Чл. 1. (1) Разпоредбите в настоящия кодекс са приложими спрямо всички общински съветници в Общински съвет - Летница при или по повод осъществяване на функциите им на представители и изразители на интереса на гражданите на община Летница.
(2) Настоящият кодекс съдържа и задължителните етични правила за взаимодействие с представители на интереси по смисъла на § 5 от Преходните и заключителните разпоредби (ПЗР) на Закона за прозрачност при представителство на интереси (ЗППИ).

Цел.

Чл. 1а (1) Основната цел на етичния кодекс на общинските съветници е да установи ясни правила за поведение, които да гарантират честно, отговорно и прозрачно управление в интерес на местната общност. Той служи като морална и професионална рамка, която укрепва общественото доверие в местните власти.
(2)	Етичният кодекс обединява няколко ключови подцели:
1.	Защита на обществения интерес: Предотвратяване на конфликт на интереси и недопускане на ситуации, в които личният или частният финансов интерес на съветника надделява над нуждите на гражданите.
2.	Подобряване на прозрачността: Осигуряване на откритост при вземането на решения и гарантиране на свободен достъп до информация за дейността на общинския съвет.
3.	Професионализъм и колегиалност: Установяване на стандарти за уважително поведение по време на сесии, спазване на добрия тон и конструктивен диалог, както между колеги, така и с общинската администрация.
4.	Почтеност и антикорупция: Забрана за приемане на подаръци, облаги или услуги, които биха могли да компрометират обективността на съветника при гласуване на местни наредби и бюджети.
5.	Отговорност пред гражданите: Насърчаване на постоянна връзка с избирателите, организиране на приемни дни и отчитане на дейността.
ГЛАВА ВТОРА:
ОСНОВНИ ПРИНЦИПИ.

Върховенство на закона и обществения интерес.

Чл. 2. (1) Общинският съветник изпълнява задълженията си в съответствие с Конституцията на Република България, международните актове, ратифицирани по конституционен ред, обнародвани и влезли в сила за Република България, законите и подзаконовите актове на страната и Правилника за организацията и дейността на Общински съвет - Летница и на неговите комисии и за взаимодействието му с общинската администрация, като защитава интересите на всички граждани от община Летница по съвест и вътрешно убеждение. 
(2) При осъществяване на своите функции общинският съветник служи на обществения интерес, като с поведението си утвърждава авторитета на Община Летница. Пред обществото отговаря с откритост и воля за своите решения, като представя аргументите, с които може да ги защити, базиращи се на законови правила и процедури.

Безпристрастност и обективност.

Чл. 2а. (1) Общинският съветник не трябва да има специално отношение или да отдава предимство на което и да било физическо или юридическо лице, различно от това, което дължи на всяко друго. 
(2) Общинският съветник е длъжен да не допуска в отношенията със своите колеги, със служители от общинската администрация или с трети лица дискриминация, основана на пол, раса, език, религия, образование и убеждения, политическа принадлежност, мнение, национален или социален произход, етническа принадлежност, здравословно състояние, възраст, сексуална ориентация, лично и обществено положение, имуществено състояние или на всякакви други принципи, установени в закон или в международен договор, по който Република България е страна.

Публичност.

Чл. 2б. (1) Общинският съветник поддържа връзка с избирателите си и ги информира за дейността и решенията на Общински съвет - Летница, като съблюдава строго принципите за откритост и прозрачност и насърчава открития обмен на идеи.
(2) Общинският съветник не трябва да разкрива данни, които съставляват държавна тайна или служебна информация по смисъла на българското законодателство, получена при или по повод изпълнение на функциите му.
(3) Общинският съветник не трябва да разгласява информация, която се отнася до личния живот и доброто име на гражданите.

Обществен дълг и личен интерес.

Чл. 2в. (1) Общинският съветник не трябва да използва прерогативите на своя пост в полза на интереса на физически или юридически лица, с цел извличане на пряка или косвена облага от това.
(2) Общинският съветник е длъжен да предприема всички необходими мерки за предотвратяване на опасността от изпадане във финансова или друга зависимост към лица или организации, които могат да окажат влияние върху изпълнението на неговите функции и задължения.
(3) Общинският съветник не може да получава облаги от трети лица, които основателно биха се възприели като резултат от компромис с неговата честност и справедливост при изпълнение на професионалните му задължения.
(4) Общинският съветник трябва да използва служебното си положение или общинското имущество само в полза на гражданите от община Летница.

Взаимоотношения с колеги, трети лица и медии.

Чл. 2г. (1) При осъществяване на своите функции общинският съветник се отнася с необходимото уважение към своите колеги, представители на общинската администрация и граждани, като проявява толерантност и търпение за изслушване и възприемане на нови или различни мнения и гледни точки.
(2) Общинският съветник няма право да отправя лични нападки, оскърбителни думи или заплахи към своите колеги, представители на общинската администрация и граждани, като е длъжен и да не разгласява данни, отнасящи се до техния личен живот и накърняващи доброто им име в обществото.
(3) Общинският съветник предоставя коректно информация по всички въпроси, свързани с изпълнението на своите функции и задължения. При публични изяви той не трябва изрично или мълчаливо да оставя впечатлението, че възгледите му представляват възгледите на общинския съвет, освен ако не е изрично упълномощен за това. Общинският съветник трябва да се отнася с дължимото уважение към всеки представител на средствата за масово осведомяване, независимо от защитаваните от него възгледи.

Отговорност.

Чл. 2д. (1) Общинският съветник следва поведение, което не накърнява престижа и авторитета на Общински съвет - Летница, както при изпълнение на задълженията си, такa и в обществения и личния си живот.
(2) Общинският съветник може да упражнява само външни дейности, които са съвместими със задълженията му, произтичащи от разпоредбите на настоящия Етичен кодекс.
(3) Общинският съветник при изпълнението на своите функции следва да не допуска поведение или постъпки, които попадат под действащия Наказателен кодекс.

ГЛАВА ТРЕТА:
КОНФЛИКТ И ВЗАИМОДЕЙСТВИЕ С ПРЕДСТАВИТЕЛИ НА ИНТЕРЕСИ.
(Правила съгласно ЗППИ)

Личен и имуществен интерес.

Чл. 3. (1) В случаите, когато общинският съветник има пряк или непряк личен интерес по въпроси, разглеждани от Общински съвет - Летница и неговите комисии, то той следва да го обяви (писмено или устно) пред председателя на Общински съвет - Летница, съответно председателя на комисията, преди провеждането на обсъждане и гласуване по тези въпроси.
Заявеният личен интерес задължително се отбелязва в протокола от заседанието на Общински съвет - Летница или съответната комисия.
(2) Общинският съветник не може да участва при обсъждане и вземане на решения от комисиите и от Общински съвет - Летница, които се отнасят до негови имуществени интереси или до интереси на негов съпруг/съпруга и роднина по права и съребрена линия до четвърта степен, включително, и по сватовство до втора степен, включително. Той не участва в решаването на въпроси, които пораждат основателно съмнение за наличието на пряк или косвен, материален или нематериален интерес. 
(3) Общинският съветник не може да използва в частен интерес информация, станала му известна в резултат на служебното му положение и която не е общодостъпна. Той не може да предоставя тази информация на свои близки или лица, с които има общ икономически интерес, освен ако последните по закон имат право да получат тази информация.
(4) Общинският съветник в това си качество не може да приема подаръци, освен ако са протоколни и са на стойност до 1/10 от номиналното му месечно възнаграждение.

Приложно поле и адресати.

Чл. 3а. (1) Разпоредбите на тази глава уреждат взаимодействията на Председателя на Общинския съвет и общинските съветници с представители на интереси по смисъла на Закона за прозрачност при представителство на интереси (ЗППИ).
(2) Тези правила се прилагат изчерпателно по отношение на комуникация, насочена към повлияване на изработването, изменението, допълнението, отмяната или съдържанието на:
1.	Подзаконови нормативни актове (правилници, наредби, инструкции);
2.	Общи административни актове, издавани или приемани от Общинския съвет.

Откритост и публичност при подготовката на актовете.

Чл. 3б. (1) Проектите на подзаконови нормативни актове и общи административни актове, внасяни за разглеждане в Общински съвет – Летница, се публикуват на интернет страницата на Община Летница за обществени консултации в съответствие с чл. 26 от ЗНА и ЗМСМА.
(2) Дневният ред, материалите и протоколите от заседанията на постоянните комисии по чл. 48а от ЗМСМА се публикуват своевременно на интернет страницата на общината, за да се гарантира равноправен достъп на всички заинтересовани лица.

Приемане и обработване на становища. Забрана за нерегламентирани канали.

Чл. 3в. (1) Становища, предложения и искания по проекти на актове по чл. 3а, ал. 2 се приемат единствено по регламентираните публични канали – през официалното деловодство, служебната електронна поща или Портала за обществени консултации.
(2) Забранява се приемането на становища и осъществяването на контакт с представители на интереси по частни, неформални или нерегламентирани канали.
(3) Не се разглеждат по същество и се обявяват за недопустими становища, които:
1. Са анонимни; 
2. Съдържат обидни, клеветнически или нецензурни изрази.
(4) Всички допустими становища се разглеждат безпристрастно и внимателно. Когато становището изхожда от организация или представител на интереси, подателят е длъжен да декларира дали действа от свое име, или защитава позиция от името на друго лице или група лица, датата на подаване, както и номера на вписването си в Регистъра за прозрачност към Сметната палата.

Справка от обществените консултации.

Чл. 3г. (1) Преди внасянето и приемането на подзаконов нормативен акт или общ административен акт, вносителят/съставителят изготвя обобщена справка за постъпилите предложения съгласно чл. 8, ал. 2-4 ЗППИ и чл. 26, ал. 5 ЗНА.
(2) Справката съдържа информация за декларираните от подателите данни (дали действат от свое име или от името на трето лице/група), датата на постъпване, както и подробна обосновка за неприетите предложения.
(3) Справката се публикува на интернет страницата на Община Летница.

Ред за провеждане и документиране на лични срещи.

Чл. 3д. (1) Лични срещи на Председателя на Общинския съвет или на общински съветници с представители на интереси по въпроси, свързани с проекти на наредби или общи административни актове, се провеждат само в служебните помещения на общината/съвета или в служебни платформи за видеоконференция.
(2) Исканията за провеждане на лични срещи се подават чрез звеното по чл. 29а от ЗМСМА, на пряко подчинение на Председателя на Общинския съвет, което организира графика на срещите.

Публичен календар на срещите.

Чл. 3е. (1) Всяка проведена лична среща по чл. 3д се вписва в Публичния календар на срещите в срок до 3 (три) работни дни от провеждането ѝ.
(2) Записът в календара съдържа:
1. Трите имена и длъжността на присъствалите общински съветници/служители;
2. Данни за представителя на интереси (име, организация, клиент) и регистрационен номер от Регистъра за прозрачност;
3. Дата на срещата и тема с посочване на сигнатура на акта или номер на консултацията;
4. Желаното въздействие върху съдържанието на акта;
5. Пореден номер при повторни срещи по същата тема.
(3) Звеното по чл. 29а от ЗМСМА отговаря за въвеждане на данните в модула „Календар за срещи“ или през информационната система на общината, осигуряваща автоматизиран обмен с Регистъра за прозрачност, и поддържа комуникацията с администрацията на кмета.

Работни групи и изслушвания.

Чл. 3ж. (1) Външните за съвета лица, участващи в работни групи или изслушвания, организирани от Общински съвет – Летница за изработване на проекти на наредби или общи административни актове, подават писмена декларация.
(2) В декларацията лицата посочват какви интереси представляват и декларират евентуална свързаност с лица, имащи частен или стопански интерес от разглеждания въпрос, включително за 1 (една) година преди участието им.

Права на вписаните представители и ограничения.

Чл. 3з. (1) Представителите на интереси, вписани в Регистъра за прозрачност, имат право на информация за подготвяни актове, право да бъдат канени за участие в съответните форуми и право на достъп до обсъждания при спазване на равни условия.
(2) Бивш общински съветник няма право да осъществява представителство на интереси пред органите на Община Летница за срок от 1 (една) година след прекратяване на пълномощията му.

ГЛАВА ЧЕТВЪРТА:
ПОВЕДЕНИЕ НА ОБЩИНСКИТЕ СЪВЕТНИЦИ ПО ВРЕМЕ НА ЗАСЕДАНИЯ НА ОБЩИНСКИ СЪВЕТ - ЛЕТНИЦА И НЕГОВИТЕ КОМИСИИ.

Поведение и облекло по време на заседания.

Чл. 4. (1) Общинският съветник следва да се явява на заседанията на Общински съвет - Летница и неговите комисии в делово, поддържано и уважително облекло, съответстващо на институционалния характер на длъжността му.
(2) Общинският съветник е длъжен да заеме мястото си в залата до определения начален час на заседанието на Общински съвет - Летница или на съответната комисия.
(3) Общинският съветник е длъжен да спазва тишината и реда в залата.
(4) Общинският съветник няма право, умишлено или не, да извършва продуктово позициониране по време на заседанията на Общински съвет - Летница или на неговите комисии.
(5) Общинският съветник няма право по време на заседание на Общински съвет - Летница или на заседание на съответната комисия да прекъсва изказващия се, да отправя лични нападки, оскърбителни думи, жестове и заплахи и да разгласява данни, отнасящи се до личния живот или увреждащи доброто име на колегите му, гражданите и представителите на администрацията на Община Летница, както и да има непристойно поведение и да извършва действия, които нарушават реда на заседанието на Общински съвет - Летница.

ГЛАВА ПЕТА:
КОНТРОЛ ПО СПАЗВАНЕ НА ЕТИЧНИЯ КОДЕКС И САНКЦИИ.

Правомощия на Етичната комисия към Общински съвет – Летница.

[bookmark: _Hlk238203670]Чл. 5. (1) Контролът за спазване на нормите от настоящия Етичен кодекс се осъществява от Етичната комисия към Общински съвет – Летница.
(2) Етичната комисия разглежда сигнали за поведение, несъответстващо на настоящия кодекс, събира необходимата информация и изслушва заинтересованите лица.
(3) Комисията обсъжда фактите и приема мотивирано становище.
(4) При установяване на несъответствие с кодекса, комисията отправя препоръки. Препоръките се оповестяват публично на интернет страницата на Общински съвет - Летница.
(5) При наличие на данни за нарушение на закона (вкл. по ЗППИ), Етичната комисия уведомява компетентните органи.

ГЛАВА ШЕСТА:
ДОБРИ ПРАКТИКИ. ПОВЕДЕНЧЕСКИ И ЕТИЧНИ СТАНДАРТИ.

Личен пример.

Чл. 6. (1) Общинският съветник се стреми да бъде пример за отговорност, почтеност и обществен ангажимент, както в служебните си задължения, така и в публичния си образ и гражданска активност.
(2) Всеки общински съветник е длъжен да спазва кодекса, включително разширения му с правилата по ЗППИ раздел.

Публичност на нарушенията и отчитане.

Чл. 6а. (1) Влезлите в сила актове и становища, с които са установени нарушения на настоящия Етичен кодекс от общински съветник, се публикуват на уебсайта на Община Летница при спазване изискванията за защита на личните данни (съгласно чл. 37в от ЗМСМА).
(2) Отчетът на Председателя на Общинския съвет по чл. 26, ал. 7 от ЗМСМА съдържа и обобщена информация за изпълнението на задълженията по ЗППИ – брой проведени и документирани лични срещи, брой изготвени справки при обществени консултации, постъпили сигнали и предприети действия.




Активна комуникация с гражданите.

Чл. 6б. (1) Общинският съветник насърчава участието на гражданите в процеса на местното самоуправление чрез публични дискусии, отворени приемни, онлайн комуникации и други подходящи форми.
(2) Общинският съветник, при възможност, организира регулярни публични отчети за дейността си пред избирателите.

Етичен рефлекс и консултация.

Чл. 6в. (1) Общинският съветник носи лична отговорност да потърси консултация с Етичната комисия при възникване на съмнение за допустимостта на негово действие или бездействие.
(2) Етичната комисия може да издава разяснителни становища с насърчителен характер, с цел утвърждаване на добри практики сред общинските съветници.

Харта на ценностите на Общински съвет – Летница.

Чл. 6г. (1) Всеки общински съветник следва да подкрепя и отстоява следните основни ценности:
1. Законност;
2. Прозрачност и отчетност;
3. Почтеност;
4. Социална отговорност;
5. Устойчиво развитие;
6. Равнопоставеност и недискриминация.
(2) Изброените в ал. 1 ценности са неразделна част от служебния и публичен профил на всеки общински съветник.

Отвод или самоотвод на общински съветник при конфликт на интереси.

Чл. 6д. (1) Редът за отвод и самоотвод на общински съветник при конфликт на интереси, както и правилата за регистриране на подаръци, се уреждат при спазване разпоредбите на: Закона за местното самоуправление и местната администрация (ЗМСМА), Закона за противодействие на корупцията (ЗПК) и Етичния кодекс на общинския съвет в Община Летница.
(2) Когато на заседание на Общински съвет – Летница, или на заседание на комисия към общински съвет се обсъжда и решава въпрос, по който е налице частен интерес за общински съветник, същият следва да заяви самоотвод и да не участва в обсъждането и да не гласува. 
(3) Ако съветникът не се отведе сам, всеки друг общински съветник, на когото са известни обстоятелствата за конфликт на интереси, е длъжен да направи искане за неговия отвод по време на заседанието.
(4) Ако съветникът скрие интереса и гласува, решението на общинския съвет може да бъде прегласувано, а срещу него се образува производство за конфликт на интереси по Закона за противодействие на корупцията, което води до глоби и отнемане на материалната облага в полза на общината.
(5) Заявеният самоотвод или отвод задължително се вписва в официалния протокол от заседанието на Общинския съвет или комисия.




ДОПЪЛНИТЕЛНИ РАЗПОРЕДБИ.

§ 1. „Конфликт на интереси“ е понятие по смисъла на действащия Закон за противодействие на корупцията сред лица, заемащи публични длъжности: „Възниква, когато лице, заемащо публична длъжност, има частен интерес, който може да повлияе върху безпристрастното и обективното изпълнение на правомощията или задълженията му по служба“. 
§ 2. „Частен интерес“ е понятие по смисъла на действащия Закон за противодействие на корупцията сред лица, заемащи публични длъжности: „Частен е всеки интерес, който води до облага от материален или нематериален характер за лице, заемащо публична длъжност, или за свързани с него лица, включително всяко поето задължение“.
§ 3. „Облага“ е понятие по смисъла на действащия Закон за противодействие на корупцията сред лица, заемащи публични длъжности: „Всеки доход в пари, парични средства или в имущество, включително придобиване на дялове или акции, както и предоставяне, прехвърляне или отказ от права, получаване на стоки или услуги безплатно или на цени, по-ниски от пазарните, получаване на привилегия или почести, помощ, глас в полза на избор, подкрепа или влияние, предимство, получаване на или обещание за работа, длъжност, дар, награда или обещание за избягване на загуба, отговорност, санкция или друго неблагоприятно събитие“.
§ 4. „Представителство на интереси“ е понятие по смисъла на чл. 3, ал. 1 ЗППИ: „Всяка комуникация, осъществявана от името на физически или юридически лица с адресати по чл. 5 от ЗППИ, с цел оказване на влияние при изработването, приемането, изменението, допълнението или отмяната на актове“.

ПРЕХОДНИ И ЗАКЛЮЧИТЕЛНИ РАЗПОРЕДБИ.

§ 1. Настоящият Етичен кодекс влиза в сила един месец след приемането му. 
[bookmark: _Hlk238204192]§ 2. Всеки общински съветник при полагането на клетва е длъжен да декларира, че е запознат с всички клаузи на настоящия Етичен кодекс и има волята да ги следва 
§ 3. Общинските съветници в Общински съвет – Летница, мандат 2023 - 2027 г., декларират, че са запознати с всички клаузи на настоящия Етичен кодекс и имат волята да ги следват в едномесечен срок от влизането му в сила /Приложение 1/.
§ 4. Всеки общински съветник е длъжен да предприема всички необходими мерки, за да гарантира спазването на разпоредбите на настоящия Етичен кодекс. 
§ 5. Никой общински съветник няма право съзнателно и преднамерено чрез думи или действия да подтиква или принуждава когото и да било от останалите общински съветници към нарушаване на настоящия Етичен кодекс. 
§ 6. Граждани, на които е станало известно наличие на нарушение на етичните правила от този кодекс от страна на общински съветник, могат да подават сигнали до Етичната комисия към Общински съвет – Летница.
§ 7. Отговорността за съхраняване на получената съобразно правилата на този кодекс информация се носи от Етичната комисия и звеното по чл. 29а ЗМСМА към Общински съвет - Летница.
§ 8. Настоящият Етичен кодекс е приет на основание чл. 21, ал. 4 от Закона за местното самоуправление и местната администрация (ЗМСМА) и § 5 от ПЗР на ЗППИ с Решение № …… от Протокол № ……… от заседание на Общински съвет – Летница, проведено на ………… г.
§ 9. Кодексът се публикува на официалната интернет страница на Община Летница в раздел „Общински съвет“ и се предоставя на всеки общински съветник.



Приложение № 1



ДЕКЛАРАЦИЯ





Долуподписаният/а/ ……..………………………………………………………………………….., общински съветник в Общински съвет – Летница, мандат 2023 – 2027 г.



ДЕКЛАРИРАМ, ЧЕ:


[bookmark: _Hlk241063366]съм запознат/а/ с всички клаузи на Етичния кодекс на общинските съветници от Общински съвет-Летница и имам волята да ги следвам.














Дата: ......................... г.




Декларатор: .........................

